Hans-Wilhelm Steinfeld

Hans-Wilhelm Steinfeld (født 1951) er en norsk journalist, historiker, forfatter og programleder. Hans spesialfelt er Russland, hvor han har vært korrespondent for NRK i fire omganger siden 1980, til sammen 18 år.

Som journalist er Hans-Wilhelm Steinfeld særlig kjent for å ha fått sentrale politiske aktører i tale og for sin dekning av internasjonale politiske hendelser. Særlig kjent er hans intervjuer med Mikhail Gorbatsjov, Boris Jeltsin og statsminister Nikolai Rysjkov i perioden 1991–1994. 

Steinfeld er også kjent for å presentere bakgrunnsstoff for sin journalistiske dekning og trekke inn lengre historiske linjer. Som historiker har Hans-Wilhelm Steinfeld vært særlig opptatt av antisemittisme i et vidt perspektiv, og den faghistoriske debatten om marginalisering av nazismen.  

Han har mottatt Litauens Medaljen for 13. januar for sitt journalistiske arbeid i forbindelse med det litauiske frihetsopprøret mot Sovjetunionen i Vilnius i 1991. 

 Bakgrunn 
Steinfeld ble født 29. mars 1951 i Bergen, hvor han vokste opp i en familie med delvis jødisk bakgrunn, preget av erfaringene fra andre verdenskrig.

Faren, Herman Steinfeld (1921–2006), var aktiv i motstandsbevegelsen Milorg under den tyske okkupasjonen. Han ble arrestert i 1941 og utsatt for omfattende tortur av Gestapo, blant annet i Veiten og ved Ulven leir utenfor Bergen. Torturen førte til varige fysiske og psykiske skader, som også preget familielivet etter krigen. Flere slektninger på farssiden ble drept i Holocaust, blant annet i utryddelsesleiren Auschwitz.

Moren var Aagot Johanne Haaland (1921–2008). Steinfeld er bror av Torill Steinfeld og Dag Steinfeld.

 Utdannelse 
Steinfeld tok examen artium ved Bergen katedralskole i 1970. I 1977 ble han cand.philol. ved Universitetet i Bergen, med hovedoppgaven Bakgrunnen og forutsetningene for kollektiviseringen av det nordkaukasiske kornområdet i Sovjetunionen 1927–1930. Studiene omfattet russisk og samfunnskunnskap, og inkluderte studieopphold i Oxford og Moskva.

I 1975 var Steinfeld i Kaukasus for å studere virkningen av kollektiviseringen av landbruket i Sovjetunionen. Han holdt på med sin hovedfagsoppgave i historie. Der fikk han møte partisjefen i Stavropol, Mikhail Gorbatsjov. Siden skulle de møtes igjen som henholdsvis NRK-korrespondent og sovjetisk statsleder.

 Karriere 
Han begynte i NRK i 1976 som reporter i Dagsrevyen, og var i perioden 1978–1979 nyhetsoppleser i samme program.

Korrespondent i Moskva
I 1980 fikk han sin første periode som korrespondent i Moskva som varte til 1984. I denne perioden fikk Steinfeld med seg slutten av Brezjnev-perioden, Andropovs tid og begynnelsen på Tsjernenkos korte periode som generalsekretær. Disse fire årene var preget av stadig økende spenning i den kalde krigen, med «dobbeltvedtaket» og den sovjetiske invasjonen i Afghanistan.

De neste fire årene var Steinfeld utenriksreporter i Dagsrevyen med Øst-Europa som spesialitet. 

 Andre periode som Moskva-korrespondent 
I 1988 startet Steinfeld sin andre periode som NRKs korrespondent i Moskva, som varte til 1994. 

I denne perioden rapporterte han om Gorbatsjovs glasnost-politikk og kommunismens sammenbrudd i Øst-Europa, inkludert Berlinmurens fall og Tysklands gjenforening, og intervjuet blant annet Sovjetunionens statsminister Nikolaj Rysjkov høsten 1989, kort tid før murens fall. Intervjuet med Rysjkov ble sendt i Dagsrevyen og formidlet videre internasjonalt, og ble av Steinfeld senere beskrevet som et signal som bidro til å befeste oppfatningen i Øst-Europa av at Sovjetunionen ikke ville bruke militærmakt mot reformbevegelsene.

Den 13. januar 1991 rapporterte Steinfeld for NRK fra Vilnius i Litauen under sammenstøtene mellom sovjetiske militærstyrker og sivile demonstranter som krevde litauisk uavhengighet.

Under kuppforsøket i august 1991 ble Steinfelds intervju med Boris Jeltsin formidlet internasjonalt via Eurovisjonen og BBC. I intervjuet uttalte Jeltsin at kuppet trolig ville mislykkes. Sendingen ble i hemmelighet lyttet til av Mikhail Gorbatsjov mens han satt i husarrest på Krim, og fungerte dermed som en indirekte kommunikasjonslinje mellom de to under kuppet.
 Tilbake til Dagsrevyen og utstasjonering i Budapest 
I perioden 1994–1999 hadde Steinfeld ulike leder- og programlederroller i NRK. Han var blant annet programleder for Debatt 21 og senere programleder og medredaktør for Utenriksmagasinet på NRK1. I 1996–1997 var han assisterende nyhetssjef i Dagsrevyen, før han i 1998–1999 fungerte som nyhetsredaktør i NRK Fjernsynet og sjef for Dagsrevyen.

I forbindelse med Kosovokrigen og NATOs militære intervensjon i Jugoslavia i 1999 var Steinfeld igjen utenriksreporter, denne gang stasjonert i Budapest i Ungarn.

Moskva tredje periode og senere virke
Steinfelds tredje periode som Moskva-korrespondent (2000–2003) omfattet dekning av gisseldramaet på Dubrovka-teateret i Moskva i oktober 2002, der tsjetsjenske separatister tok over 800 gisler under en forestilling. Steinfeld bidro i NRK med analyser av president Vladimir Putins håndtering av situasjonen og myndighetenes respons.

I etterkant besøkte han en tsjetsjensk flyktningleir i Ingusjetia for å rapportere om Tsjetsjenia-konfliktens bakgrunn. Opptakene derfra ble sensurert av russiske sikkerhetsmyndigheter.

Etter 2003 har han arbeidet i NRK Radio, blant annet som programleder i Dagsnytt 18 og i forskjellige funksjoner i utenriksredaksjonen, som reporter og utenriks jourhavende. Steinfeld kommenterte også tsunamikatastrofen i Sørøst-Asia i 2004 for NRK. Han og familien befant seg på ferie i Khao Lak i Thailand og var nær ved å bli rammet av tsunamien.

I 2005 ble Steinfeld involvert i en offentlig kontrovers knyttet til uttalelser om antisemittisme i Polen. I en kommentar på NRK omtalte han polske nazister i den ukrainske byen Lviv under andre verdenskrig, noe han senere fulgte opp med en lengre artikkel om antisemittisme som et problem i polsk historie. Uttalelsene førte til sterke reaksjoner både i Norge og i Polen, inkludert kritikk fra polske myndigheter og medier. Saken ble også behandlet av Pressens Faglige Utvalg, som rettet kritikk mot deler av fremstillingen.

 Moskva fjerde periode og avgang fra NRK 
Steinfelds fjerde periode som NRKs korrespondent i Moskva (2010–2014) omfattet dekning av de russiske valgene og protestene i 2011–2013, Pussy Riot-saken i 2012, Euromajdan og Russlands annektering av Krim i 2014. Perioden ble avsluttet sommeren 2014, da det ble kjent at Steinfeld forlot NRK og tiltrådte en stilling i kommunikasjonsbyrået Corporate Communications.

 Samfunnsdebatt og historiker 
Ved siden av journalistikken har Steinfeld deltatt aktivt i offentlig samfunns- og idédebatt med utgangspunkt i historiske perspektiver. Med bakgrunn i historiefaglige studier og lang erfaring fra Øst-Europa og Russland har han særlig vært opptatt av antisemittisme, nazisme og fascisme, både som historisk fenomen og som et samtidsproblem.

Steinfeldt har analysert hvordan nordisk utenriksjournalistikk har utviklet seg gjennom 1900-tallet, med særlig vekt på korrespondentrollen og hvordan internasjonale konflikter og maktforhold har blitt formidlet til et nordisk publikum.

 Priser og utmerkelser 
 1989: Skandinaviska Journalistpriset
 1990: Narvesenprisen
 1990: Cappelenprisen
 1991: Peer Gynt-prisen
 1992: Ærespris Litauens journalistforbund
 1992: 13. januar-medaljen, Litauen
 2015: Æresalumn ved Universitetet i Bergen

 Bibliografi 
 1982: Arven etter Bresjnev, Cappelens forlag. ISBN 82-02-09064-4
 1984: Istid i Moskva, Cappelens forlag. ISBN 82-02-09229-9
 1986: Tøvær i øst, Cappelens forlag. ISBN 9788202107192
 1987: Le, Kamerat (under pseudonymet G.V. Sjutkin),Gans Vilgelm Sjteinfeld Cappelens forlag. ISBN 82-02-11220-6
 1990: Nærbilder fra et politisk jordskjelv, Cappelen Damm. ISBN 9788202127237
 1991: Tilbake til Europa, Cappelen Damm. ISBN 9788202133184
 1993: Fremover mot fortiden, Cappelens forlag. ISBN 8202140935
 1996: Fedrenes arv, Cappelens forlag. ISBN 82-02-16192-4
 1999: Solsikker på Balkan, Cappelen Damm. ISBN 9788202186043
 2001: Frihetens bitre tiår, Cappelens forlag. ISBN 82-02-20483-6
 2009: Hatet i Europa, Cappelen Damm. ISBN 9788202317898
 2011: Forvirringens tid, Cappelen Damm. ISBN 9788202370497
 2022: Putin, Cappelen Damm. ISBN 9788202682231
 2022: Russland kriger: når nåtiden møter fortiden, Orkana forlag. ISBN 9788281045293
 2024: Den slaviske tragedien, Orkana forlag. ISBN 9788281045910

 Referanser 

 Eksterne lenker 


  Steinfelds kronikk om «nazister i byen Lviv i Ukraina» på NRKs nettsted
  Hans-Wilhelm Steinfeld snakker om Sovjetunionen i reise- og geografipodkasten "Globusrulett"



Kategori:Norske journalister
Kategori:Norske sakprosaforfattere
Kategori:NRK-journalister
Kategori:NRK-korrespondenter
Kategori:NRK-ledere
Kategori:Vinnere av Cappelenprisen
Kategori:Alumni fra Universitetet i Bergen
Kategori:Personer fra Bergen kommune